(1839) Die van Brugghe hoerende ende vernemende den schimp , die men dien van den Vryen dede , hoe dat men se heymelyke vinc , onthoefde ende dootslouch , ende by nachte van haren bedde haelde , ende men wiste kume waer men ze verloes , daeromme die van Brugghe sonden vj notable poorters te Cortryke , om ten besten te sprekene , ende om ghemeen proffijt van den lande .Dit vernemende de grave Lodewijc hy quam te Cortryke , ende dede vanghen de vorseide vj notable poorters van Brugghe , die sy tot hem ghesonden hadden ; die van Brugghe verhoerende dat hare ghedeputeerde boden van ' s princhen weeghe ghevanghen waren te Cortryke , daeromme soe sonden die van Brugghe vjm mannen wel te harnassche te Cortryke wart , om hare vj poorters , die ghevanghen waren , weeder te cryghene met vrienschepen oft by crachte ; ende de grave dit vernemende , hy dede die van Curtryke zweeren met hem , ende hy zwoer oec met hemlieden te levene ende te stervene , ende daer die van Brugghe te wederstane ; de eedele , die by den prinche waren rieden dat men ' t vorbouch van Cortryke noordt staende verbarnen soude , om datter die van Brugghe niet luusschen en souden , ende sy soudens te vryere sijn , ende de steede te bet houden jeghen die van Brugghe .Men stac ' t fier in ' t voerbouch , ende het wart barrende , stappans de wint ghinc noordt staen ende wieu zeere hooghe , soe dat de sparken vloghen over de veste in de steede , soe dat by dien al de steede van Cortryke in gloede wart , ende waren die van Cortryke sonder eenighe hulpe nalincx al af ghebarrent .